《题义门胡氏华林书院》
宋代·朱昂

数峰岚翠朝昏见，一径莓苔出入疏。
宗炳不离庐岳社，戴逵原在剡州居。
篱边旧种千竿竹，架上新添百帙书。
弟侄一科双折桂，不劳人问道何如。

作者简介：（925—1007）南阳人，后徙潭州，字举之。朱葆光子。少好读书，时朱遵度称“朱万卷”，昂称“小万卷”。宋初，为衡州录事参军。真宗咸平二年，召为翰林学士。逾年，以工部侍郎致仕。喜购奇书，以讽诵为乐，自称退叟。卒，门人私谥正裕先生。有《资理论》、文集。